Að minnsta kosti fimmtíu og fjórir létust og rúmlega hundrað slösuðust þegar bíll með tengivagni ók utan í vegrið og valt á hraðbraut í sunnanverðri Mexíkó í gær. Fólkið var á leið yfir landamærin til Bandaríkjanna. Á þessu ári hafa 650 farandverkamenn dáið í bílslysum á leið yfir landamærin.
Talið er fullvíst að ætlunin hafi verið að smygla fólkinu yfir landamærin. Rúmlega 150 manns var troðið í tengivagninn þar sem það hírðist við illan leik. Fólkið er sagt vera frá Mið-Ameríku, flestir frá Hondúras og Gvatemala. Aðkoman að slysinu var slæm, fólkið lá á víð og dreif, sumir látnir en aðrir með lífsmarki. Fjörutíu og níu voru úrskurðaðir látnir á vettvangi og fimm létust skömmu eftir komuna á sjúkrahús. Þetta er haft eftir borgarstjóranum í Chiapas. Í hópi 105 slasaðra voru áttatíu og þrír karlar og tuttugu og tvær konur, sumir eru enn í lífshættu. Þetta er eitt mannskæðasta slys þar sem innflytjendur hætta lífi sínu til að komast til Bandaríkjanna. Ástandið í mörgum löndum Mið-Ameríku er slæmt, ofbeldi, spilling og skortur á lífsnauðsynjum veldur því að fólkið reynir flýja fátæktina og freista gæfunnar annars staðar. Á þessu ári hafa 650 manns á flótta látist í umferðinni á leið yfir landamærin til Bandaríkjanna. Í síðasta mánuði stöðvaði mexíkóska lögreglan tvo bíla með tengivagna, þar fundust alls um sex hundruð manns. Talið er að ökumaðurinn hafi ekið of hratt og misst stjórn á trukknum í beygju með þessum hörmulegu afleiðingum.